**OBRAZLOŽENJE IZMJENA I DOPUNA FINANCIJSKOG PLANA HRVATSKIH VODA ZA 2025. GODINU I PROJEKCIJA PLANA ZA 2026. I 2027. GODINU**

**UVOD**

Sukladno pozivu Ministarstva financija, izrađen je Prijedlog izmjena i dopuna Financijskog plana Hrvatskih voda za 2025. godinu. U Prijedlogu izmjena i dopuna Financijskog plana Hrvatskih voda za 2025. godinu, ukupni prihodi iznose 845.750.149 EUR i manji su za 146.057.716 EUR što je 14,73% manje u odnosu na Plan, a ukupni rashodi iznose 953.265.493 EUR i manji su za 122.597.358 EUR što je 11,40% manje u odnosu na Plan.

**PRIHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIHODI POSLOVANJA | 990.766.992 | -145.030.116 | 845.736.876 | 85,4 |
| PRIHODI OD PRODAJE NEFINANCIJSKE IMOVINE | 1.040.873 | -1.027.600 | 13.273 | 1,3 |
| **UKUPNI PRIHODI** | **991.807.865** | **-146.057.716** | **845.750.149** | **85,3** |

Ukupno smanjenje prihoda poslovanja sa 991.807.865 EUR na 845.750.149 EUR, u iznosu 146.057.716 EUR, predstavlja rezultat smanjenja prihoda pomoći iz inozemstva i od subjekata unutar općeg proračuna u iznosu od 95.597.335 EUR, prihoda od imovine u iznosu 400.000 EUR, prihoda od upravnih i administrativnih pristojbi, pristojbi po posebnim propisima i naknada u iznosu od 37.519.400 EUR, prihoda od prodaje proizvoda i robe te pruženih usluga, prihoda od donacija te povrati po protestiranim jamstvima u iznosu 11.513.381 EUR te prihoda od prodaje proizvedene dugotrajne imovine u iznosu 1.027.600 EUR.

U sklopu pomoći od međunarodnih organizacija te institucija i tijela EU predlaže se povećanje sa 744.602 EUR na 994.602 EUR, odnosno 250.000 EUR, a odnosi se na realizaciju projekta Drava Life.

U sklopu pomoći proračunu i izvanproračunskim korisnicima iz drugih proračuna predlaže se smanjenje sa 141.691.147 EUR na 77.226.820 EUR, odnosno 64.464.327 EUR, a odnosi se na 500.811 EUR tekućih pomoći proračunu i izvanproračunskim korisnicima iz drugih proračuna i 63.963.516 EUR kapitalnih pomoći proračunu i izvanproračunskim korisnicima iz drugih proračuna. Spomenuti iznos odnosi se na učešća Državnog proračuna i jedinica lokalne samouprave u sufinanciranju EU projekata te su sukladno predloženom smanjene pomoći temeljem prijenosa EU sredstava.

U sklopu pomoći temeljem prijenosa EU sredstava predlaže se smanjenje sa 490.202.174 EUR na 458.819.166 EUR, odnosno 31.383.008 EUR, a odnosi se na povećanje tekućih pomoći temeljem prijenosa EU sredstava u iznosu 1.649.291 EUR i smanjenje kapitalnih pomoći temeljem prijenosa EU sredstava u iznosu 33.032.299 EUR.

Prihodi od imovine predlažu se smanjiti sa 1.274.139 EUR na 874.139 EUR, odnosno za 400.000 EUR sukladno trenutnoj realizaciji.

Prihodi od upravnih i administrativnih pristojbi, pristojbi po posebnim propisima i naknada predlažu se smanjiti sa iznosa 293.080.642 EUR na iznos 255.561.242 EUR, za 37.519.400 EUR odnosno za 12,80%, a odnosi se na prihode od vodnoga gospodarstva, odnosno na smanjenje prihoda od naknade za uređenje voda iznosom od 34.500.000 EUR u odnosu na planirano, a predlaže se povećanje prihoda od naknade za vodni doprinos za 500.000 EUR sukladno trenutnoj realizaciji. Ostali nespomenuti prihodi predlažu se smanjiti s iznosa 5.875.614 EUR na 2.356.214 EUR, odnosno za 3.519.400 EUR, kako neće do kraja godine biti ostvarena planirana vrijednost.

Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima predlažu smanjenje sa 63.774.288 EUR na 52.260.907 EUR, odnosno 11.513.381 EUR, ponajviše kroz kapitalne donacije, odnosno učešće javnih isporučitelja vodnih usluga u sufinanciranju EU projekata što je sukladno smanjenju pomoći temeljem prijenosa EU sredstava.

Prihodi od prodaje nefinancijske imovine umanjuju se s iznosa 1.040.873 EUR na iznos 13.273 EUR, odnosno za 1.027.600 EUR, kako neće do kraja godine biti ostvarena planirana vrijednost.

**RASHODI**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| RASHODI POSLOVANJA | 961.438.506 | -113.114.915 | 848.323.591 | 88,2 |
| RASHODI ZA NABAVU NEFINANCIJSKE IMOVINE | 114.424.345 | -9.482.443 | 104.941.902 | 91,7 |
| **UKUPNI RASHODI** | **1.075.862.851** | **-122.597.358** | **953.265.493** | **88,6** |

Sukladno Prijedlogu izmjena i dopuna prihoda izrađen je prijedlog rashodovnog dijela Izmjena i dopuna Financijskog plana za 2025. godinu. U odnosu na Plan ukupni rashodi manji su za 122.597.358 EUR. Izmjene su na slijedećim aktivnostima:

**1000 ADMINISTRATIVNO UPRAVLJANJE I OPREMANJE**

Ovaj program smanjuje se za 2.205.072 EUR, sa planiranih 56.393.053 EUR na 54.187.981 EUR, odnosno za 3,91% i to kako slijedi:

A100000 ADMINISTRACIJA I UPRAVLJANJE

Rashodi za zaposlene su povećani za 2,67% kako bi se do kraja godine osigurala dostatna sredstva za ispunjenje svih obaveza za bruto plaće, doprinose na plaće i ostale rashode za zaposlene. Potpisan je dodatak kolektivnom ugovoru za vodno gospodarstvo, čime su povećana određena materijalna prava radnika. Materijalni rashodi su smanjeni za 11,55%, odnosno za 1.484.677 EUR radi postignutih ušteda.

K100000 OPREMANJE

Rashodi ove aktivnosti povećavaju se za 152.280 EUR u odnosu na Plan, odnosno sa 418.993 EUR na 571.273 EUR prema procijenjenoj realizaciji do kraja godine.

K100001 INFORMATIZACIJA

Rashodi ove aktivnosti umanjuju se za 100.000 EUR u odnosu na Plan, odnosno sa 2.563.674 EUR na 2.463.674 EUR radi postignutih ušteda.

K100002 POSLOVNE ZGRADE

Rashodi ove aktivnosti umanjuju se za 1.773.353 EUR u odnosu na Plan, odnosno sa 3.392.446 EUR na 1.619.093 EUR prema procijenjenoj realizaciji do kraja godine.

**1001 SERVISIRANJE UNUTARNJEG DUGA I DANI ZAJMOVI**

Ovaj program smanjuje se za 776.415 EUR, sa planiranih 39.354.429 EUR na 38.578.014 EUR, odnosno za 1,97% radi postignutih ušteda.

**1002 TEKUĆE TEHNIČKO I GOSPODARSKO ODRŽAVANJE VODOTOKOVA I VODNIH GRAĐEVINA**

Ovaj program povećava se za 2.809.161 EUR u odnosu na Plan, odnosno sa 185.575.844 EUR na 188.385.005 EUR, odnosno za 1,51%.

A100004 REDOVNO ODRŽAVANJE I OBNAVLJANJE VODOTOKA, VODNIH GRAĐEVINA I VODNOG DOBRA

Ova aktivnost se predlaže povećati za iznos od 8.430.738 EUR. Rashodi za usluge se povećavaju za iznos od 8.430.738 EUR te uključuju povećanje rashoda za hitne intervencije u području zaštite od štetnog djelovanja voda, a u svrhu uspostave funkcionalnog stanja zaštite korita vodotoka od erozije uz osiguranje protočnosti, uspostave funkcionalnog stanja sustava odvodnje uz osiguranje protočnosti i uspostave funkcionalnog stanja na bujičnim tokovima uz osiguranje protočnosti (područje maloga sliva Biđ-Bosut, područje maloga sliva Ilova-Pakra, područje maloga sliva Karašica-Vučica, osim međudržavne rijeke Drave, područje maloga sliva Bistra, osim međudržavne rijeke Drave, područja malih slivova: Kvarnersko primorje i otoci i Podvelebitsko primorje i otoci, područje maloga sliva Gorski Kotar, područje maloga sliva Lika, područje maloga sliva Krka-šibensko primorje i područja malih slivova Neretva-Korčula i Dubrovačko primorje i otoci. Izvođenje radova na budućem restauracijskom projektu „Projekt obnove rukavca i proširenje korita na rijeci Dravi na lokaciji rukavca stara Drava Varaždin (C2)“ te pružanje usluge osposobljavanja dovodnog kanala ribnjaka Kaniška Iva, dovodnog kanala ribnjaka Sišćani i dovodnog kanala ribnjaka Draganić.

A100005 OBNAVLJANJE MELIORACIJSKIH GRAĐEVINA ZA ODVODNJU I NAVODNJAVANJE

Ova aktivnost se predlaže smanjiti za iznos od 3.906.577 EUR. Otvoreni postupak javne nabave za osposobljavanje dovodnih kanala ribnjaka koji spadaju pod građevine detaljne melioracijske odvodnje ili su neklasificirani se planira objaviti do kraja rujna 2025. te se završetak postupka i sklapanje ugovora očekuje do kraja 2025. godine. Usluge osposobljavanja dovodnih kanala ribnjaka koji spadaju pod građevine detaljne melioracijske odvodnje ili su neklasificirani, su se planirale financirati bespovratnim sredstvima putem Fonda za pomorstvo i ribarstvo (Mjera II.7. „Povećanje potencijala akvakulturnih lokaliteta“) te se sukladno predloženom smanjenju rashoda za 3.906.577 EUR, smanjuju i prihodi.

A100006 TEHNIČKI POSLOVI OD OPĆEG INTERESA ZA UPRAVLJANJE VODAMA

Rashodi ove aktivnosti smanjuju se za 300.000 EUR u odnosu na Plan, odnosno sa 3.360.119 EUR na 3.060.119 EUR, iznos je smanjen temeljem postignutih ušteda.

A10008 OBRAČUN I NAPLATA VODNIH NAKNADA

Temeljem Zakona o financiranju vodnoga gospodarstva određeno je da pravne osobe koje obavljaju vodoopskrbnu djelatnost vrše obračun i naplatu naknade za zaštitu i korištenje voda od građanstva, a pravne osobe, odnosno JLS koje obavljaju poslove utvrđivanja i naplate komunalne naknade vrše obračun i naplatu naknade za uređenje voda.

Rashodi ove aktivnosti smanjuju se za 3.000.000 EUR u odnosu na Plan, odnosno sa 32.000.000 EUR na 29.000.000 EUR. Budući da je ovim Prijedlogom izmjena i dopuna Financijskog plana Hrvatskih voda za 2025. godinu, planirano smanjenje prihoda od vodnih naknada, potrebno je umanjiti sredstva u okviru materijalnih rashoda za ovu aktivnost sukladno gore navedenom.

A100012 INSTITUT ZA VODE

Rashodi ove aktivnosti uvećavaju se za 1.685.000 EUR u odnosu na Plan, odnosno sa 10.617.632 EUR na 12.302.632 EUR. Aktivnost je potrebno povećati sukladno analizi izvršenja financijskog plana Instituta za tekuću godinu gdje su navedena sredstva neophodna za podmirenje već preuzetih obveza za monitoring kvalitete voda.

**1003 PROGRAM INVESTICIJSKIH AKTIVNOSTI**

Ukupne investicijske aktivnosti smanjuju se za 122.425.032 EUR u odnosu na plan odnosno sa 823.977.857 EUR na 701.552.825 EUR (smanjenje za 14,86%) po aktivnostima kako slijedi:

K100003 KAPITALNI RASHODI I TRANSFERI U PODRUČJU ZAŠTITE OD ŠTETNOG DJELOVANJA VODA I NAVODNJAVANJA

Rashodi za dodatna ulaganja na građevinskim objektima se povećavaju za 8.640.686 EUR i to ponajprije zbog iznimno dobre realizacije projekata gradnje regulacijskih I zaštitnih vodnih građevina i restauracijskih projekata koji se financiraju putem Nacionalnog programa otpornosti i oporavka (NPOO) iz programske sastavnice „C1.3. R1-I3 Program smanjenja rizika od katastrofa“.

K10004 ULAGANJA U OBNOVU I RAZVITAK VODOOPSKRBE

Predviđena realizacija NPOO projekata smanjena je za 13.500.000 EUR od čega je 12.202.894 EUR bespovratnih sredstava, ukupna planirana pozicija sa 153.495.951 EUR sada iznosi 139.995.951 EUR.

K100005 ULAGANJA U OBJEKTE ZAŠTITE VODA I MORA OD ZAGAĐIVANJA

Predviđena realizacija NPOO projekata smanjena je za 11.500.000 EUR od čega je 10.200.000 EUR bespovratnih sredstava, ukupna planirana pozicija sa 125.668.890 EUR sada iznosi 114.168.890 EUR.

K100006 ULAGANJA U MATERIJALNU IMOVINU (ZEMLJIŠTA)

Predlaže se smanjenje u iznosu 100.000 EUR s planiranih 2.389.011 EUR na 2.289.011 EUR. Iznos se smanjuje temeljem procjene izvršenja do kraja godine.

K100007 PROJEKTI NAVODNJAVANJA

Predlaže se povećanje u iznosu 275.000 EUR s planiranih 2.325.000 EUR na 2.600.000 EUR. Iznos se povećava sukladno planiranim mogućnostima do kraja godine.

K100008 PROJEKTI IZ EU FONDOVA

U financijskom planu Hrvatskih voda za 2025. godinu planirana je realizacija u ukupnoj vrijednosti od 468.490.945 EUR za završetak aglomeracija koje su bile financirane iz OPKK 2014-2020., za realizaciju provedbe aglomeracija putem Mehanizma za oporavak i otpornost (13 aglomeracija), za realizaciju provedbe aglomeracija kroz PKK 2021-2027 (9+15 aglomeracija), za pripremu projektne i druge tehničke dokumentacije za EU fondove i provedbu projekata sufinanciranih sredstvima EU-a i za provedbu poplavnih projekata. Tu su Projekt zaštite od poplava grada Ogulina-Faza 2 (PKK 2021-2027), Projekt unaprjeđenje negrađevinskih mjera upravljanja rizicima od poplava (Vepar)-Faza 2 (PKK 2021-2027 ), Projekt zaštite od poplava karlovačkog područja (I i II faza) te Projekt zaštite od zaslanjivanja tala i voda područja donje Neretve.

Izmjenama i dopunama Plana Hrvatskih voda za 2025. godinu planirana je ukupna realizacija u vrijednosti 362.850.227 EUR.

*OPKK, PKK, NPOO Vodno komunalni projekti – aglomeracije*

Pojedinačno, provedba projekata koji se financiraju nacionalnim sredstvima smanjena je sa 141.368.443 EUR na 53.405.000 EUR (smanjenje za 87.963.443 EUR). Razlog je prebacivanje 15 aglomeracija iz nacionalnog financiranja  u provedbu kroz PKK 2021-2027. Provedba 13 aglomeracija putem Mehanizma za oporavak i otpornost smanjena je sa 109.562.312 EUR na 84.800.000 EUR (smanjenje za 24.762.312 EUR) prema revidiranoj projekciji provedbe i realizacije navedenih projekata.

Fazirani projekti koji se provode kroz PKK 2021-2027 (9+15 projekata)  sukladno revidiranoj projekciji provedbe i realizacije navedenih projekata povećavaju se sa 173.207.735 EUR na 196.600.000 EUR (povećanje za 23.392.265 EUR).

*OPKK PKK zaštita od štetnog djelovanja voda*

U financijskom Planu Hrvatskih voda za 2025. godinu planirana je ukupna realizacija u vrijednosti 39.968.821 EUR. Prema revidiranoj projekciji provedbe i realizacije projekata, realizacija je planirana u iznosu od 23.411.765 EUR (smanjenje za 16.557.056 EUR).

K100009 PROJEKTI ŠVICARSKA DAROVNICA

Predlaže se smanjenje u iznosu 500.000 EUR s planiranih 1.365.000 EUR na 865.000 EUR. Iznos se smanjuje sukladno planiranim mogućnostima do kraja godine. Sukladno predloženom smanjenju rashoda smanjuju se i prihodi.

K100010 SANACIJA KLIZIŠTA

Predlaže se smanjenje u iznosu 100.000 EUR s planiranih 3.500.000 EUR na 3.400.000 EUR. Iznos se smanjuje sukladno planiranim mogućnostima sanacija klizišta od strane jedinica lokalne (regionalne) samouprave i županijskih uprava za ceste.

**UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| UKUPNI PRIHODI | 991.807.865 | -146.057.716 | 845.750.149 | 85,3 |
| UKUPNI RASHODI | 1.075.862.851 | -122.597.358 | 953.265.493 | 88,6 |
| **RAZLIKA - VIŠAK/MANJAK** | **-84.054.986** | **-23.460.358** | **-107.515.344** | **127,9** |

Prijedlogom izmjena i dopuna Financijskog plana Hrvatskih voda za 2025. godinu ukupni prihodi i rashodi rezultiraju manjkom u iznosu od 107.515.344 EUR. Prijenos depozita iz prethodne godine po financijskim izvještajima za 2024. godinu u iznosu 8.319.770 EUR odnosi se na vlastite izvore te se raspoređuje Odlukom o rasporedu viška prihoda na redovnu djelatnost održavanja i obnavljanje vodotoka, vodnih građevina i vodnog dobra te na kapitalne rashode i transfere u području zaštite od štetnog djelovanja voda i navodnjavanja.

**RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2025.** | **Povećanje/ Smanjenje** | **Novi plan za 2025.** | **Indeks** |
| PRIMICI OD FINANCIJSKE IMOVINE I ZADUŽIVANJA | 113.493.318 | 15.140.588 | 128.633.906 | 113,3 |
| IZDACI ZA FINANCIJSKU IMOVINU I OTPLATE ZAJMOVA | 29.438.332 | 0 | 29.438.332 | 100,0 |
| RAZLIKA PRIMITAKA I IZDATAKA | 84.054.986 | 15.140.588 | 99.195.574 | 118,0 |
| PRIJENOS SREDSTAVA IZ PRETHODNE GODINE | 0 | 8.319.770 | 8.319.770 |  |
| PRIJENOS SREDSTAVA U SLJEDEĆU GODINU | 0 | 0 | 0 |  |
| **NETO FINANCIRANJE** | **84.054.986** | **23.460.358** | **107.515.344** | **127,9** |

Ukupni primici od financijske imovine i zaduživanja povećavaju se za iznos 15.140.588 EUR s planiranih 113.493.318 EUR na 128.633.906 EUR. Zaduženje je neophodno za pokriće obveza u budućem razdoblju.